ફૅન. સ્ટારની પાછળ પાગલ હોય એવા તેના ફૅનની શકલ પણ પોતાના સ્ટાર જેવી જ હોય તો તે ફૅનની દીવાનગી કયા સ્તર પર પહોંચે અને એ દીવાનગીને જ્યારે ઠેસ પહોંચે ત્યારે એ કયા સ્તર પર જઈને ઊભો રહી શકે એ વાતને ફિલ્મમાં દર્શાવવામાં આવી છે. ફિલ્મસ્ટાર આર્યન ખન્ના (શાહુરખ ખાન)ની લાઇફમાં પણ એક આવો જ ફૅન આવે છે - ગૌરવ. ગૌરવ (અગેઇન શાહરુખ ખાન) વીસ વર્ષનો છે અને આર્યન ખન્નાની ફિલ્મો જોઈજોઈને જ મોટો થયો છે. થોડો અમસ્તો ચહેરો આર્યન સાથે મળતો હોવાથી તે તો તેને ભગવાન જ માને છે. દિલ્હીનો આ છોકરો આર્યન ખન્નાને મળવા માટે મુંબઈ આવે છે. મુંબઈમાં આર્યન તેને મળે પણ છે, પણ તેને મળ્યા પછી તો ગૌરવ હવે આસમાનમાં લહેરાવા માંડે છે અને તેનો આર્યન માટેનો પ્રેમ ઑબ્સેશન બની જાય છે, જેને જોઈને આર્યન ખન્ના એક વખત તેને બરાબરનો અડફેટે લે છે. ગૌરવ માટે આ ઘટના સૌથી વધારે દુખ આપનારી છે. જેને તે ભગવાન માને છે એ જ માણસ તેને કહી દે છે કે તારી કોઈ વૅલ્યુ નથી. ગૌરવ હવે આર્યન ખન્નાને સબક શીખવવાના હેતુથી તેને તહસનહસ કરી નાખવા માગે છે. ગૌરવ પાસે કોઈ હથિયાર નથી, સિવાય કે તેનો ચહેરો જે આર્યન ખન્નાને મળતો આવે છે.